

VLADA REPUBLIKE HRVATSKE

Zagreb, 23. prosinca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o financijskom doprinosu Međunarodnom odboru Crvenog križa |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s člankom 8. podstavkom 5. Zakona o razvojnoj suradnji i humanitarnoj pomoći inozemstvu (Narodne novine, br. 146/08), Vlada Republike Hrvatske je na sjednici održanoj \_\_\_\_\_\_\_\_\_\_ donijela

**O D L U K U**

**o financijskom doprinosu Međunarodnom odboru Crvenog križa**

**I.**

Prihvaća se prijedlog Ministarstva vanjskih i europskih poslova dostavljen Vladi Republike Hrvatske dopisom KLASA: 018-04/21-25/1, URBROJ: 521-VIII-03-21/4, od 24 studenoga 2021. o financijskom doprinosu Međunarodnom odboru Crvenog križa u iznosu od 200.000,00 CHF, u kunskoj protuvrijednosti prema srednjem tečaju HNB-a na dan isplate.

**II.**

Zadužuje se Ministarstvo vanjskih i europskih poslova za pripremu izvršenja i praćenje provedbe aktivnosti iz ove Odluke, te uplatu doprinosa od 200.000,00 CHF u kunskoj protuvrijednosti prema srednjem tečaju HNB-a na dan isplate Međunarodnom odboru Crvenog križa.

**III.**

Ovlašćuje se ministar vanjskih i europskih poslova za sklapanje odgovarajućeg sporazuma s Međunarodnim odborom Crvenog križa u svrhu provedbe aktivnosti iz ove Odluke.

**IV.**

Financijska sredstva za provedbu ove Odluke osigurana su u Državnom proračunu Republike Hrvatske za 2021. godinu i projekcijama za 2022. i 2023. godinu na pozicijama Ministarstva vanjskih i europskih poslova, aktivnosti K776046 – Razvojna suradnja, poziciji 3621 – Tekuće pomoći međunarodnim organizacijama te institucijama, izvor financiranja 11 – Opći prihodi i primici.

**V.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_ 2021.

PREDSJEDNIK

mr.sc. Andrej Plenković

**OBRAZLOŽENJE**

Sukladno članku 8. Zakona o razvojnoj suradnji i humanitarnoj pomoći inozemstvu (Narodne novine, br. 146/08) i Nacionalnoj strategiji razvojne suradnje za razdoblje 2017. do 2021. godine (Narodne novine, br. 107/2017), Ministarstvo vanjskih i europskih poslova uputilo je Vladi Republike Hrvatske na donošenje prijedlog Odluke o financijskom doprinosu Međunarodnom odboru Crvenog križa, na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18).

Potreba za humanitarnom pomoći značajno je porasla zbog učestalosti i intenziteta humanitarnih kriza koje su dodatno produbljene pandemijom bolesti Covid-19. Postojeći doprinosi nisu dostatni za povećane humanitarne potrebe, stoga je potrebno uložiti maksimalne napore da se proširi baza donatora za Međunarodni odbor Crvenog križa *(International Red Cross Committee, ICRC)*, koji se najvećim dijelom financira dobrovoljnim doprinosima vlada i nacionalnih udruga Crvenog križa i Crvenog polumjeseca.

ICRC je sastavni dio Međunarodnog pokreta Crvenog križa i Crvenog polumjeseca, uvažene međunarodne humanitarne organizacije s neospornom ulogom u promoviranju međunarodnog humanitarnog prava. Vodeći se načelom nepristranosti, ICRC uspijeva održati prisutnost u visokorizičnim i sukobima pogođenim područjima. U prikupljanju sredstava maksimalno se potiču nenamjenske donacije upućene organizaciji (*non-earmarked funding*), budući se takav način financiranja pokazao izrazito efikasnim u kriznim i promjenjivim situacijama koje zahtijevaju žuran humanitarni odgovor.

Nakon donacija 2006. i 2008. godine u ukupnom iznosu od 609.000 CHF, Republika Hrvatska je 2018. godine ICRC-u donirala 100.000 CHF za ublažavanje posljedica suše i gladi u Somaliji i Južnom Sudanu.

Ovom donacijom, prema prijedlogu Odluke, Republika Hrvatska, kao odgovorna i solidarna članica EU-a i UN-a, aktivno pridonosi kreiranju humanitarnih politika na međunarodnoj razini kao kredibilan donator i partner najranjivijim državama i zajednicama.

Slijedom navedenog, Ministarstvo vanjskih i europskih poslova predlaže da Vlada Republike Hrvatske uputi financijski doprinos Međunarodnom odboru Crvenog križa u ukupnom iznosu od 200.000,00 CHF u kunskoj protuvrijednosti prema srednjem tečaju HNB-a na dan isplate. Prijedlogom Odluke zadužuje se Ministarstvo vanjskih i europskih poslova za pripremu i praćenje stručne provedbe aktivnosti iz prijedloga ove Odluke, te se ovlašćuje ministar vanjskih i europskih poslova za sklapanje odgovarajućeg sporazuma s Međunarodnim odborom Crvenog križa za provedbu doprinosa.

Financijska sredstva za provedbu ove Odluke osigurana su u Državnom proračunu Republike Hrvatske za 2021. godinu i projekcijama za 2022. i 2023. godinu na pozicijama Ministarstva vanjskih i europskih poslova, aktivnosti K776046 – Razvojna suradnja, poziciji 3621 – Tekuće pomoći međunarodnim organizacijama te institucijama, izvor financiranja 11 – Opći prihodi i primici.